Ministru kabineta noteikumu projekta

**„Ēku būvnoteikumi”**

sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2013. gada 9. jūlijā pieņemtā Būvniecības likuma 5. panta pirmās daļas 2. punkts, 5. panta otrās daļas 1. punkts un 14. panta sestā daļa |
| 2. | Pašreizējā situācija un problēmas | 2014. gada 1. maijā stājas spēkā 2013.gada 9.jūlijā pieņemtais Būvniecības likums. Ievērojot minēto, spēku zaudēs Ministru kabineta 1997. gada 1. aprīļa noteikumos Nr. 112 „Vispārīgie būvnoteikumi” noteiktais regulējums, kas attiecas uz ēku projektēšanu, būvprojekta izstrādi, būvdarbu veikšanu, ēkas nojaukšanu, kā arī minēto būvniecības procesa norises kārtību, un Ministru kabineta 2004. gada 13. aprīļa noteikumos Nr. 299 „Noteikumi par būvju pieņemšanu ekspluatācijā” noteiktais regulējums, kādā pieņem ēkas ekspluatācijā. Tāpat spēku zaudēs īpašās būvniecības kārtības, kas attiecas uz valsts aizsardzības ēkām – Ministru kabineta 2003. gada 22. aprīļa noteikumi Nr.190 „Valsts aizsardzības būvju būvniecības kārtība”, un diplomātiskajām pārstāvniecībām un to konsulārajām iestādēm – Ministru kabineta 2000. gada 18. jūlija noteikumi Nr.236 „Noteikumi par Latvijas Republikas diplomātisko un konsulāro pārstāvniecību ārvalstīs”.  Būvniecības likuma 5. panta pirmās daļas 2. punktā un otrās daļas 1. punktā ir deleģējums Ministru kabinetam izdot speciālos būvnoteikumus ēkām. Ministra kabineta noteikumiem ir jābūt pieņemtiem līdz Būvniecības likuma spēkā stāšanas brīdim. |
| 3. | Saistītie politikas ietekmes novērtējumi un pētījumi | Politikas ietekmes novērtējumi vai pētījumi nav veikti. |
| 4. | Tiesiskā regulējuma mērķis un būtība | Ministru kabineta noteikumu projekts „Ēku būvnoteikumi” (turpmāk – noteikumu projekts) **izpilda Būvniecības likumā** 5. panta pirmās daļas 2. punktā un otrās daļas 1.punktā noteikto deleģējumu, kā arī 14. panta sestās daļas deleģējumu.  Noteikumu projekta 1. punkts nosaka:  1. būvniecības procesa kārtību, būvniecības procesā iesaistītās institūcijas un atbildīgos būvspeciālistus;  2. būvniecības procesam nepieciešamos dokumentus un to saturu,  3. būvatļaujā iekļaujamos nosacījumus,  4. atkāpju saskaņošanas kārtību,  5. būvprojekta ekspertīzes apjomu,  6. par būvniecības procesa kontroli un tiesiskumu atbildīgo institūciju,  7. būves konservācijas kārtību,  8. būves novietojuma uzmērījumu veikšanas kārtību un kārtību, kādā būve pieņemama ekspluatācijā,  9. būvdarbu garantijas termiņus pēc būves nodošanas ekspluatācijā;  10. būvtāfeles informācijas saturu.  Noteikumu projektā noteiktais regulējums attiecas uz visa veida ēkām (noteikumu projekta 2. punkts). Termins „ēka” lietots vispārpieņemtajā nozīmē atbilstoši Latviešu literārās valodas vārdnīcas skaidrojumam, kā arī atbilstoši Būvju klasifikācijā sniegtajam skaidrojumam.  Par noteikumu projektā noteiktās ēku būvniecības kārtības ievērošanu un būvniecības procesa kontroli atbildīga ir būvvalde savā administratīvajā teritorijā (noteikumu projekta 4. punkts).  Būvniecības ieceres dokumentus par plānoto būvniecību iesniedz tajā būvvaldē, kura atbild par šo administratīvo teritoriju. Ja būvniecība plānota vairāku pašvaldību administratīvajās teritorijās, būvniecības ieceres dokumentus iesniedz visās būvvaldēs, kur plānota būvniecība (noteikumu projekta 6.punkts), un būvniecības process noris katrā atsevišķi, t.i., izsniedzot būvatļauju un pieņemot ekspluatācijā.  Atbilstoši vispārīgajiem būvnoteikumiem ēku būvniecību var ierosināt nekustamā īpašuma īpašnieks, valdītājs vai lietotājs.  Ņemot vērā Ministru kabineta noteikuma projektu „Vispārīgie būvnoteikumi” (turpmāk – vispārīgie būvnoteikumi) noteiktās trīs būvju grupas, noteikumu projektā būvniecības procesa kārtība ir noteikta katrai ēkas grupai un attiecīgam būvniecības veidam (noteikumu projekta 7. punkts). Pirmās grupas ēkām būvniecības process ir vienkāršāks nekā trešās grupas ēkām.  Būvniecības ieceres dokumenti nav nepieciešami pirmās grupas ēkas vienkāršotai atjaunošanai (izņemot publiskās ēkas), kā arī ēkā realizējot interjera projektu, kas neskar trešās personas un nesošās konstrukcijas (noteikumu projekta 14.punkts). Interjera jēdziens „arhitektoniski un mākslinieciski izveidota celtnes iekšējā telpa” lietots vispārpieņemtā nozīmē atbilstoši Latviešu literārās valodas vārdnīcā lietotajam.  Būvniecības ieceres dokumentus izstrādā būvprojekta izstrādātājs, izņemot atsevišķus gadījumus, kad būvniecības ierosinātājs pats var izstrādāt nepieciešamos dokumentus, piemērām, pirmās grupas dzīvojamās ēkas, vai tās palīgēkas jaunu būvniecību, novietošanu, atjaunošanu, pārbūvi, nojaukšanu. Būvniecības ierosinātājs apliecina, ka būvniecības ieceres dokumenti atbilst būvniecību reglamentējošajiem normatīvajiem aktiem un vietējās pašvaldības teritorijas plānojumam (noteikumu projekta 18.punkts).  Būvniecības ierosinātājs, izstrādājot plānoto būvniecības iecerei, var pieprasīt un saņemt nepieciešamos valsts, pašvaldību un inženiertīklu īpašnieku tehniskos noteikumus (noteikumu projekta 21. punkts).  Pirmās grupas ēkas būvniecības procesa kārtība  Pirmās grupas ēkas *jaunas* *būvniecības, novietošanas, atjaunošanas, pārbūves* gadījumā, ja būvniecības apjoms nepārsniedz vispārīgajos būvnoteikumos 1. pielikumā noteiktos pirmās grupas apjoma rādītājus, vai *atjaunošana* skar ēkas fasādi būvvaldē iesniedz paskaidrojuma rakstu (noteikuma projekta 1. pielikums) un grafiskos dokumentus, kas atspoguļo plānoto būvniecību (noteikuma projekta 22. un 23.punkts).  Bet pirmās grupas ēkas *nojaukšanas* gadījumā, būvvaldē iesniedz paskaidrojuma rakstu ēkas nojaukšanai (noteikumu projekta 2. pielikums) un situācijas plānu vizuāli uztveramā mērogā uz zemes gabala robežu plāna, kas uzskatāmi parāda nojaucamo ēku, kā arī ēkām, kas vecākas par 40 gadiem, fotofiksāciju (noteikumu projekta 25.punkts).  Būvvalde 7 dienu laikā izskata būvniecības ieceres dokumentāciju un pieņem lēmumu par ieceres akceptu un veic atzīmi paskaidrojuma rakstā (noteikumu projekta 42. un 44.punkts).  Pēc būvvaldes atzīmes veikšanas paskaidrojuma rakstā, būvniecības ierosinātājs ir tiesīgs uzsākt būvdarbus un tie ir jārealizē 2 gadu laikā (noteikumu projekta 45.punkts).  Pēc būvdarbu pabeigšanas būvniecības ierosinātājs pasūta ēkas kadastrālo uzmērīšanu (tikai publiskas ēkas gadījumā) un izpildmērījumu par ēkas novietni un ārējiem tīkliem un attiecīgos dokumentus iesniedz būvvaldei (noteikumu projekta 152.punkts), bet nojaukšanas gadījumā – informējot par to būvvaldi (noteikumu projekta 197.punkts).  Būvvalde 7 dienu laikā veic objekta apsekošanu un pārliecinās, ka būvdarbi veikti atbilstoši akceptētajai iecerei un par to veic atzīmi paskaidrojuma rakstā (noteikuma projekts 154.punkts), nojaukšanas gadījumā – izdod izziņu par ēkas neesību (noteikuma projekta 198. punkts, 15. pielikums), bet, ja būvvalde konstatē pārkāpumus, izdod lēmumu. Pēc lēmuma izpildes būvniecības ierosinātājs atkārtoti vēršas būvvaldē. Ja pārkāpumi novērsti, būvvalde veic attiecīgu atzīmi paskaidrojuma rakstā vai nojaukšanas gadījumā – izdod izziņu par ēkas neesību (noteikuma projekta 156., 157., 199. un 200. punkts).  Paskaidrojuma rakstā norāda minimālo būvdarbu garantijas termiņu (2 gadi) kurā būvniecības ierosinātājs var prasīt, lai būvdarbu veicējs par saviem līdzekļiem novērš būvdarbu defektus, kas atklājušies pēc ēkas vai tās daļas nodošanas (noteikumu projekta 153.punkts).  Pēc būvvaldes atzīmes veikšanas paskaidrojuma rakstā būvniecības ierosinātājs ir tiesīgs uzsākt ēkas ekspluatāciju (noteikumu projekta 155.punkts).  Pirmās grupas ēkas *atjaunošanai*, ja tā neparedz pārveidot vai likvidēt fasādē esošus elementus (piemēram, logus vai durvis), nav nepieciešams paskaidrojuma raksts (noteikumu projekta 14.punkts).  Otrās un trešās grupas ēkas būvniecības procesa kārtība  Otrās un trešās grupas ēkas būvniecības process ir līdzīgs. Noteikumu projektā otrās grupas ēkām ir noteikti atsevišķi izņēmumi, piemērām, vienu vai divu dzīvokļu dzīvojamām ēkām, palīgēkām (noteikumu projekta 26., 52., 61., 107., 120., 162. punkts).  Otrās vai trešās grupas ēkas *būvniecības, novietošanas, atjaunošanas, pārbūves, restaurācijas un nojaukšanas gadījumā* būvvaldē iesniedz būvniecības ieceres iesniegumu (noteikumu projekta 4.pielikums) un būvprojektu minimālā sastāvā atbilstoši noteikumos noteiktajam (noteikumu projekta 26., 28., 29. un 30. punkts).  Noteikumu projektā noteikts, ka jāsaņem trešo personu saskaņojums, ja ieceri plānots realizēt, piemēram, tuvāk kaimiņa zemes gabala robežai. Savukārt noteikti arī izņēmumi, kuros gadījumos nav nepieciešams saņemt trešo personu saskaņojumi, piemēram, kopīpašuma gadījumā, ja ēkai jāveic tādi atjaunošanas darbi, lai to pasargātu no sagrūšanas vai pilnīgas bojāejas (noteikumu projekta 16. punkts).  Kā izņēmums noteikts otrās grupas ēkas nojaukšanai, ja tā nav pieslēgta inženiertīkliem vai tā ir atslēgta, piemērām, šķūnītis bez elektrības pieslēguma (atslēguma), var nojaukt būvvaldē iesniedzot kā pirmās grupas ēkas nojaukšanas gadījumā (noteikumu projekta 30.punkts).  Būvvalde 30 dienu laikā izskata būvniecības ieceres dokumentāciju un pieņem lēmumu par ieceres akceptu un izdot būvatļauju (noteikumu projekta 42. un 43. punkts, 7. pielikums).  Būvvalde būvatļaujā norāda projektēšanas nosacījumus, piemēram, prasības būvprojekta sastāvam, tā detalizācijai, tehnisko noteikumu saņemšanu no valsts vai pašvaldību institūcijām, inženiertīklu īpašniekiem vai valdītājiem, vides pieejamības prasības un citas prasības atbilstoši teritorijas plānojumam, būvdarbu uzsākšanas nosacījumus, kas ietver dokumentu kopumu, kas jāiesniedz būvvaldē pirms būvdarbu uzsākšanas, un termiņus būvatļaujas nosacījumu izpildei (noteikumu projekta 49.punkts). Būvatļaujas projektēšanas nosacījumu izpildes termiņi ir noteikti vispārīgajos būvnoteikumos attiecīgi otrai grupai – 2 gadi, un trešajai grupai – 4 gadi, kura laikā ir jāizstrādā būvprojekts, jāskaņo un jāiesniedz būvvaldei izvērtēšanai. Savukārt būvatļaujas būvdarbu uzsākšanas nosacījumu izpildes termiņš ir 2 gadi no būvvaldes atzīmes veikšanas būvatļaujā par projektēšanas nosacījumu izpildi (noteikumu projekta 51. punkts). Būvatļaujas nosacījumu izpildes termiņi nav pagarināmi, līdz ar to, ja būvniecības ierosinātājs nav noteiktā laikā izstrādājis būvprojektu un to iesniedzis būvvaldei izvērtēšanai vai nav iesniedzis nepieciešamos dokumentus būvdarbu uzsākšanai, būvniecības iecere ir jāiesniedz no jauna.  Par saņemto būvatļauju, būvniecības ierosinātājs informē sabiedrību jaunas ēkas būvniecības vai novietošanas, kā arī pārbūves gadījumā ar atsevišķiem izņēmumiem, piemērām, par palīgēkām var neinformēt, ja tiek ievēroti normatīvajos noteiktie attālumi no kaimiņu zemes gabala, un izvieto būvtāfeles zemes gabalā pilsētās un ciemos pret publisku vietu, bet ārpus – pret autoceļu (noteikumu projekta 52. un 53. punktu).  Noteiktie informēšanas gadījumi ir analizēti no tā nozīmīguma, kas vairāk ietekmē sabiedrības vai skart trešo personu intereses un kā maznozīmīgi gadījumi, kad nav lietderīgi informēt blakus esošo zemes gabalu īpašniekus ir ēkas atjaunošana, restaurācija vai nojaukšana.  Šim regulējumam ir informatīvs raksturs, kas nozīmē, ka pašvaldībai nav pienākums kontrolēt šo pasākumu izpildi, bet pamatota iesnieguma par būvatļaujas apstrīdēšanu saņemšanas gadījumā, pašvaldība varēs izvērtēt veiktos informēšanas pasākumus. Attiecīgā pienākuma nepildīšana pati par sevi nevar būt par pamatu būvatļaujas apstrīdēšanai, jo pasākumiem ir informatīvs raksturs, taču gadījumos, kad persona ir nokavējusi administratīvā akta apstrīdēšanas termiņu, pienākuma neizpilde var būt viens no apstākļiem, ko pašvaldība vērtē, lemjot par termiņa atjaunošanu.  Saņemot būvatļauju būvniecības ierosinātājs ir tiesīgs uzsākt nosacījumu izpildi, pieprasot nepieciešamos tehniskos noteikumos no attiecīgajām institūcijām un nodrošinot būvprojekta izstrādi tādā apjomā, kā tas noteikts šajos noteikumos attiecīgās grupas ēkai un būvniecības veidam (noteikumu projekta 54.punkts).  Būvprojekta sastāvs noteiks atkarībā no ēkas sabiedriskā nozīmīguma, trešās grupas būvprojekta sastāvam nosakot kā obligātu būvprojekta ekspertīzi un ugunsdrošības pasākumu daļas izstrādi (noteikumu projekta 61. un 62. punkts), publisko tiesību juridiskās personas finansējuma esamības (noteikumu projekta 64. punkts), ēkas lietošanas veida (noteikumu projekta 63. punkts) un būvdarbu veida, piemēram, nojaukšanas būvprojekta sastāvs atšķiras ēkas būvniecībai nepieciešamā būvprojekta sastāva (noteikumu projekta 65. punkts). Būvprojektu, saskaņojot ar būvvaldi un nesamazinot būtiskās prasības, var izstrādāt arī pēc citu valstu būvnormatīviem (noteikumu projekta 73. un 74. punkts).  Būvprojektu ir tiesīgs izstrādāt būvspeciālists attiecīgajā būvprojektēšanas jomā, bet noteikumu projektā ir paredzēts izņēmums, kad būvprojektu var izstrādāt viens būvspeciālists attiecīgajā būvprojektēšanas jomā (nepiesaistot citus būvspeciālistus), ja tiek būvēta vai nojaukta pirmās grupas ēka, otrās grupas viena dzīvokļu dzīvojamo ēka vai palīgēka, kā arī lauku saimniecību nedzīvojamās ēkas, kas nav augstāka par diviem stāviem un kuras apbūves laukums nav lielāks par 400 m2 un būvtilpums – par 2000 m3, kuras (noteikumu projekta 76.punkts).  Pirms būvprojekta iesniegšanas būvvaldē ir veicama trešās grupas ēkas būvprojekta noteiktu daļu ekspertīze (noteikumu projekta 81. punkts), ekspertīzes atzinumu pievieno būvprojektam (noteikumu projekta 83. punkts).  Būvvalde izvērtē izstrādāto būvprojektu atbilstoši būvatļaujā ietvertajiem projektēšanas nosacījumiem un attiecīgajiem normatīvajiem aktiem. Ja izpildīti visi projektēšanas nosacījumi, būvvalde 7 dienu laikā veic atzīmi būvatļaujā par nosacījumu izpildi (noteikumu projekta 87.punkts).  Iesniedzot būvvaldē būvdarbu uzsākšanai nepieciešamos dokumentus, būvatļaujā norāda būvniecības ierosinātāja pieprasīto būvdarbu veikšanas ilgumu, kas atbilst būvdarbu veicēja civiltiesiskās atbildības apdrošināšanas termiņam, maksimālo būvdarbu veikšanas laiku atbilstoši vispārīgajos būvnoteikumos noteiktajam, līdz kuram iespējams pagarināt būvatļauju (būvdarbu veikšanu), un termiņu, līdz kuram ēka būtu nododama ekspluatācijā (noteikumu projekta 92.punkts). Būvvalde var pagarināt būvdarbu veikšanas termiņu līdz maksimālajam būvdarbu veikšanas termiņam, to nevērtējot, bet pēc maksimālā būvdarbu veikšanas termiņa var pagarināt, ja tiek izpildīti nosacījumi, piemēram, veikts atkārtots ietekmes uz vidi novērtējums (ja tāds bija veikts iepriekš) un nav mainījušies faktiskie vai tiesiskie apstākļi (ja bija jāveic vides novērtējums) vai nav konstatēta patvaļīga būvniecība un joprojām izpildās būvdarbu uzsākšanas nosacījumi (noteikumu projekta 93., 94., 95. un 96. punkts).  Būvdarbi (noteikumu projekta 7.1.-7.5. apakšnodaļa) veicami tā, lai nodrošinātu būvdarbu veikšanas kvalitāti, būvdarbu veicēju saskaņotu rīcību, sabiedrības drošību un vides aizsardzību. Būvdarbus, neradot sabiedrības drošības vai vides apdraudējumu, var pārtraukt būvniecības ierosinātājs vai iestāde (noteikumu projekta 7.6. apakšnodaļa).  Būvniecības ierosinātājs ir atbildīgs par darba aizsardzības koordinatora nozīmēšanu būvdarbu veikšanas laikā, ja būvdarbus veic vairāki būvdarbu veicēji. Šī prasība izriet no 1992.gada 24.jūnija Eiropas Parlamenta un Eiropas Padomes Direktīva 92/57/EEK par darba drošības un veselības aizsardzības minimālo prasību īstenošanu pagaidu vai pārvietojamos būvlaukumos. Darba drošības un veselības aizsardzības lietu koordinatoram jābūt visā būvniecības procesa laikā.  Ēku pieņem ekspluatācijā, ja tā ir uzbūvēta atbilstoši būvatļaujā ietvertajiem nosacījumiem. Pirms ēkas pieņemšanas ekspluatācijā veic izpildmērījumu par ēkas novietni un ārējiem tīkliem un ēkas kadastrālo uzmērīšanu un 14 dienu laikā saņem atzinumus no institūcijām, kas izdeva tehniskos noteikumus (noteikumu projekta 158. un 160. punkts). Trešās grupas ēkām papildus ir jāsaņem Valsts ugunsdzēsības un glābšanas dienesta un Veselības inspekcijas atzinumi (noteikumu projekta 161. punkts).  Ēku ekspluatācijā pieņem būvvalde un to veic ne ilgāk 14 dienu laikā (noteikumu projekta 165. un 166. punkts). Būvvaldes uzdevums ir novērtēt ēkas vai tās daļas gatavību ekspluatācijai, pamatojoties uz būvvaldē iesniegtajiem dokumentiem, kā arī atbilstību normatīvajiem aktiem būvniecības jomā un būvprojektam (noteikumu projekta 168. punkts). Būvvalde sastāda aktu par ēkas pieņemšanu ekspluatācijā (noteikumu projekta 170. punkts, 14. pielikums). Pieņemšanas aktā norāda garantijas termiņu, kas nav mazāks par 3 gadiem otrās grupas ēkām un 5 gadiem trešās grupas ēkām (noteikumu projekta 171.punkts).  Nojaukšanas gadījumā – izsniedz izziņu par ēkas neesību (noteikumu projekta 8.6.apakšnodaļa).  Lietošanas veida maiņa bez pārbūves  Regulējums paredz, ka jebkuras būves grupas ēkas vai tās daļas lietošanas veida maiņa bez pārbūves gadījumā, būvniecības ierosinātājs būvvaldē iesniedz paskaidrojuma rakstu ēkas vai tās daļas lietošanas veida maiņai bez pārbūves (noteikumu projekta 3. pielikums), skaidrojošu aprakstu un grafiskos dokumentus (noteikumu projekta 32.punkts).  Būvvalde 7 dienu laikā izskata būvniecības ieceres dokumentāciju un pieņem lēmumu par ieceres akceptu un veic atzīmi paskaidrojuma rakstā (noteikumu projekta 42., 44., 46. un 48. punkts). Ja ēkas vai tās daļas lietošanas veida maiņa bez pārbūves ietekmē kādu no ēkas būtiskajām prasībām atbilstoši Būvniecības likuma 9. panta otrajai daļai vai neatbilst teritorijas plānojumam, būvvalde atsaka akceptēt lietošanas veida maiņu bez pārbūves (noteikumu projekta 47.punkts).  Vienkāršota atjaunošana un vienkāršota fasādes atjaunošana  Regulējums paredz, ka jebkuras būves grupas ēkai var veikt vienkāršoto atjaunošanu - ēkas vai tās daļas atjaunošana, neskarot nesošās būvkonstrukcijas, ēkas fasādi (izņemot vienkāršotu fasādes atjaunošanu) un koplietošanas inženiertīklus, vai vienkāršoto fasādes atjaunošanu - ēkas fasādes apdares atjaunošana un visu logu nomaiņa, fasādes un jumta siltināšana, jumta ieseguma nomaiņa, lodžiju aizstiklošana (noteikumu projekta 2.3. apakšnodaļa, 1. pielikums, 5. pielikums, 6. pielikums).  Noteikumu projektā ir paredzēti izņēmumi, kuros gadījumos nav nepieciešama apliecinājuma karte vai ēkas fasādes apliecinājuma karte, piemēram, atsevišķu logu nomaiņai.  Noteiktas papildu prasības, ja ēka ir valsts aizsargājamais kultūras piemineklis, vai ēka atrodas tā teritorijā (noteikumu projekta 35. un 36. punkts).  Tāpat ir noteikta atvieglota kārtība, kādā veidā var veikt otrās vai trešās grupas dzīvojamās ēkas lodžijas aizstiklošana (noteikumu projekta 40. punkts).  Noteikta būvspeciālistu atbildība par izstrādāto būvniecības ieceri, ko ar savu parakstu apliecina apliecinājuma kartē. Atbildība paredzēta tādā apjomā, ka, izstrādājot būvniecības ieceres dokumentus, šie risinājumi neietekmēs ēkas vai tās daļas konstrukciju noturību, koplietošanas inženiertīklu netraucētu funkcionēšanu, atbilstību paredzētajai lietošanas veidam un neskar trešo personu tiesības vai ja gadījumā – skar, ir savlaicīgi saņemti šo trešo personu saskaņojumi.  LR diplomātisko un konsulāro pārstāvniecību ēku būvniecība  Atbilstoši Diplomātiskā un konsulārā dienesta likuma 4.panta 2.punktu Diplomātiskās un konsulārās pārstāvniecības darbojas saskaņā ar Latvijas Republikas un akreditācijas valsts likumiem, starptautisko tiesību normām un paražām, kā arī ārlietu ministra vai Ārlietu ministrijas valsts sekretāra rīkojumiem un Ārlietu ministrijas instrukcijām. Būvniecības process ārvalstīs notiek saskaņā ar Latvijas būvniecību regulējošajiem normatīvajiem aktiem tiktāl cik tie nav pretrunā mītnes zemes nosacījumiem un to normatīvajam regulējumam.  Ņemot vērā, ka pašreiz ne vienai no valsts institūcijai nav kompetence veikt valsts objektu būvniecības procesa kontroli, noteikumu projektā noteikta LR diplomātisko un konsulāro pārstāvniecību ēku būvniecības procesa kontroli un tiesiskumu atbildīgā institūcija – ar ikreizēju Ministru kabineta rīkojumu apstiprināta komisija, kurā iekļauj būvniecības ierosinātāju vai tā pārstāvi, kā arī par būvniecību, ugunsdrošību, higiēnu, nekaitīgumu un vides aizsardzība, lietošanas drošību un vides pieejamību atbildīgo valsts iestāžu pārstāvjus. Būvniecības ierosinātājs nodrošina komisijas darbu (noteikumu projekta 5.punkts). |
| 5. | Projekta izstrādē iesaistītās institūcijas | Notikušas konsultācijas ar būvniecību nevalstiskajām organizācijām, atsevišķām pašvaldībām un Rīgas pilsētas būvvaldi. |
| 6. | Iemesli, kādēļ netika nodrošināta sabiedrības līdzdalība | Organizāciju izteiktie viedokļi pārsvarā bija savstarpēji pretēji. |
| 7. | Cita informācija | Noteikumi stājas spēkā vienlaikus ar Saeimas 2013. gada 9. jūlijā pieņemto Būvniecības likumu.  Vienlaikus ar šo noteikumu projektu VSS iesniedz izskatīšanai Ministru kabineta noteikumu projektu „Vispārīgie būvnoteikumi”. |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Jebkura persona, kura ierosinās būvniecību.  Pašvaldību iestādes, kuras ir iesaistītas būvniecības procesā, kā arī iestādes, kas nodrošinās Latvijas Republikas diplomātisko un konsulāro pārstāvniecības ēku būvniecības procesu. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Blakus esošo nekustamo īpašumu īpašniekus, kurus skars plānotā būvniecība, kā arī personas ar invaliditāti saistībā ar vides pieejamības prasībām. |
| 3. | Tiesiskā regulējuma finansiālā ietekme | Projekts šo jomu neskar. |
| 4. | Tiesiskā regulējuma nefinansiālā ietekme | Projekts šo jomu neskar. |
| 5. | Administratīvās procedūras raksturojums | Jaunais regulējums paredz samazināt administratīvās procedūras  Jaunais process paredz būvvaldei pieņemt vienu lēmumu – izsniegt būvatļauju, līdzšinējo 3 lēmumu vietā (plānošanas un arhitektūras izdevuma izsniegšana, būvprojekta akcepts, būvatļaujas izdošana), līdz būvniecības ierosinātājam ir tiesības uzsākt būvdarbus. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministru kabinets, Aizsardzības ministrija, Ārlietu ministrija, Vides aizsardzības un reģionālās attīstības ministrija, Iekšlietu ministrija, Veselības ministrija, Labklājības ministrija, Valsts aizsardzības militāro objektu un iepirkumu centrs, VAS „Valsts nekustamie īpašumi”, Valsts ugunsdzēsības un glābšanas dienests, Veselības inspekcija, LR pārstāvniecības un pašvaldību būvvaldes. |
| 2. | Projekta izpildes ietekme uz pārvaldes funkcijām | Projekts šo jomu neskar. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Nav nepieciešams veidot jaunas institūcijas. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Projekta izpildei nav nepieciešams likvidēt esošās institūcijas. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Projekta izpildes rezultātā nav plānots reorganizēt vai apvienot jau esošās institūcijas. |
| 6. | Cita informācija | Nav. |

Anotācijas III, IV, V un VI sadaļa – projekts šīs jomas neskar.

Iesniedzējs:

Ekonomikas ministrs V. Dombrovskis

Vīza:

valsts sekretārs      M. Lazdovskis

28.03.2014.

2831

E.Avota

67013262, [Evija.Avota@em.gov.lv](mailto:Evija.Avota@em.gov.lv)